b'\n_START_ARTICLE_\nJo\xc5\xbeef Ker\xc4\x8don\n_START_SECTION_\n\xc5\xbdivljenje\n_START_PARAGRAPH_\nRodil se je na Gorenjem Blatu pri \xc5\xa0kofljici o\xc4\x8detu Antonu in materi Mariji Intihar. Osnovno \xc5\xa1olo je obiskoval v \xc5\xa0marju, kjer je bil v letih 1831 in 1832 njegov prvi u\xc4\x8ditelj Matev\xc5\xbe Kra\xc4\x8dman, ljudski pesnik. Srednjo \xc5\xa1olo in bogoslovje pa je dovr\xc5\xa1il v Ljubljani. Za ma\xc5\xa1nika je bil posve\xc4\x8den 2. avgusta 1846. Najprej je slu\xc5\xbeboval kot semeni\xc5\xa1ki duhovnik v Ljubljani, od 1847 do 1848 kot kaplan v \xc5\xa0t. Vidu nad Ljubljano, od 1848 do 1864 kot katehet pri Ur\xc5\xa1ulinkah v \xc5\xa0kofji Loki, od 1864 do smrti leta 1903 pa kot \xc5\xbeupnik v Predosljah.\n_START_SECTION_\nDelo\n_START_PARAGRAPH_\nLeta 1858 je pri redovnicah Ur\xc5\xa1ulinkah v \xc5\xa0kofji loki ustanovil Marijino dru\xc5\xbebo, prvo v Sloveniji po jo\xc5\xbeefinskih reformah. Bil je plodovit pisec nabo\xc5\xbenih knjig in molitvenikov. Bil je tudi dober cerkveni govornik, pridige je redno objavljal v Duhovnem pastirju. Zlasti je pospe\xc5\xa1eval Marijino \xc4\x8da\xc5\xa1\xc4\x8denje. Leta 1887 je bil imenovan za knezo\xc5\xa1kofijskega duhovnega svetnika, leta 1899 pa za \xc4\x8dastnega ob\xc4\x8dana ob\xc4\x8dine Predoslje.'